Флумінэнсі Рыю-дэ-Жанэйру

«**Флумінэ́нсі**» () — бразыльскі футбольны клюб з гораду Рыю-дэ-Жанэйру, заснаваны ў 1902 годзе. Чатырохразовы чэмпіён Бразыліі (1970, 1984, 2010, 2012), 31-разовы чэмпіён штату Рыю-дэ-Жанэйру. Клюб зьяўляецца адным з чатырох традыцыйных грандаў свайго штату разам з «Фламэнгу», «Батафогу» і «Вашку да Гама» і адным з традыцыйна наймацнейшых футбольных клюбаў Бразыліі, сузаснавальнік Клюбу трынаццаці, арганізацыі самых папулярных і тытулаваных клюбаў Бразыліі. Агульная колькасьць заўзятараў клюбу дасягае 9 млн чалавек.

## Гісторыя

Футбольны клюб «Флумінэнсі» быў заснаваны 21 ліпеня 1902 году ў раёне Ларанжэйрас гораду Рыю-дэ-Жанэйру групай маладых футбольных энтузіястаў на чале з Оскарам Коксам, грамадзянінам Ангельшчыны. Фокс нарадзіўся ў Бразыліі і пазнаёміўся з футболам падчас навучаньня ў Эўропе. Кокс пасьля быў абраны першым прэзыдэнтам клюбу. Такім чынам, гэта быў першы футбольны клюб, заснаваны ў горадзе, а самым папулярным відам спорту ў той час было акадэмічнае веславаньне.

Першы афіцыйны матч быў згуляны супраць цяпер ня існага футбольнага клюбу «Рыю». «Флумінэнсі» перамог зь лікам 8:0. Першы тытул быў здабыты ў 1906 годзе, калі «Флумінэнсі» выйграў чэмпіянат штату Рыю-дэ-Жанэйру. У 1911 годзе рознагалосьсі паміж гульцамі «Флумінэнсі» прывялі да стварэньня асобнага клюбу «Фламэнгу». Дэрбі паміж гэтымі камандамі вядомае як Фла-Флу і лічыцца адным з найбуйнейшых у гісторыі бразыльскага футболу. Да 1922 году ў «Флумінэнсі» налічвалася ўжо 4 тысячы сябраў, а стадыён на 25 тысяч чалавек уражваў нават клюбы з Эўропы.

Чэмпіянат сьвету 1950 году ўмацаваў футбол у краіне, у выніку чаго найбуйнейшыя каманды краіны, якія звычайна бралі ўдзел толькі ў мясцовых турнірах, пачалі спаборнічаць з камандамі зь іншых дзяржаваў. Дзеля правядзеньня такіх спаборніцтваў была пабудаваная Маракана, якая стала найбуйнейшым стадыёнам у сьвеце на той час. Гэты стадыён стаў хатнім для «Флумінэнсі». У 1951 годзе каманда стала чэмпіёнам Лігі Карыёкі, што азначала кваліфікацыю каманды на Кубак Рыю 1952 году. У тым складзе былі выбітныя гульцы, якія прадстаўлялі бразыльскую зборную, як то Карлус Кастыльлю, Піндару, Піньейру, Дыдзі, Арланду Пінгу дэ Ору і Тэле Сантана. З 1960-х гадоў у Бразыліі пачалі ладзіцца першыя нацыянальныя чэмпіянаты, каб краіна магла накіраваць сваіх прадстаўнікоў на Кубак Лібэртадорэс. Першы нацыянальны тытул «Флумінэнсі» здабыў у 1970 годзе.

Футбалісты зноў сталі чэмпіёнамі Бразыліі ў 1984 годзе, згуляўшы ў фінале супраць супернікаў з «Вашку да Гама». Цягам дзесяцігодзьдзя яны таксама здабылі тры тытулы чэмпіёнаў штату запар у 1983, 1984 і 1985 гадах, перамогшы свайго галоўнага суперніка «Фламэнгу» ў фінале першых двух з памянёных гадоў. У канцы 1980-х гадоў быў створаны Кубак Бразыліі, натхнёны кубкавымі турнірамі, якія ладзяцца ў эўрапейскіх краінах. «Флумінэнсі» ўпершыню выйшаў у фінал кубка ў 1992 годзе, але зазнаў паразу ад «Інтэрнасьёналу» ў сэрыі пэнальці ў спрэчным матчы ў Порту-Алегры.

## Дасягненьні

* **[[Чэмпіянат Бразыліі па футболе|Чэмпіён Бразыліі]]**: 4
:: 1970, 1984, 2010, 2012

* **[[Кубак Бразыліі па футболе|Кубак Бразыліі]]**: 1
:: 2007

* **[[Ліга Карыёка|Чэмпіён штату Рыю-дэ-Жанэйру]]**: 33
:: 1906, 19071, 1908, 1909, 1911, 1917, 1918, 1919, 1924, 1936, 
:: 1937, 1938, 1940, 1941, 1946, 1951, 1959, 1964, 1969, 1971,
:: 1973, 1975, 1976, 1980, 1983, 1984, 1985, 1995, 2002, 2005,
:: 2012, 2022, 2023

* **Кубак Рыю**: 1
:: 1952

* **Турнір Рыю-Сан-Паўлу**: 2
:: 1957, 1960

* **Уладальнікі [[Кубак Лібэртадорэс|Кубку Лібэртадорэс]]: 1**
** 2023

## Склад
: *Актуальны на 23 лютага 2026 году*

## Крыніцы

## Вонкавыя спасылкі
* Афіцыйны сайт
* Старонка клюбу на сайце Goal.com
* Старонка клюбу на сайце Soccerway

Катэгорыя:Рыю-дэ-Жанэйру